รื้อเกณฑ์ลงทุนประกันใหม่
คปภ.ระดมความเห็นเริ่มบังคับใช้กลางปีนี้ยึดหลักวิชาการผู้บริหารรับผิดชอบมากขึ้น
18 มี.ค. 2556

คปภ.ระดมความเห็นเริ่มบังคับใช้กลางปีนี้ยึดหลักวิชาการผู้บริหารรับผิดชอบมากขึ้น
คปภ.เตรียมประกาศเกณฑ์ ลงทุนของธุรกิจประกันภัยใหม่กลางปีนี้ ให้ผู้บริหารรับผิดชอบมากขึ้น
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.อยู่ระหว่างเปิดรับฟังความเห็นทุกฝ่ายที่เกี่ยวข้อง เพื่อออกประกาศเรื่อง การลงทุนประกอบธุรกิจอื่นของบริษัทประกันชีวิตและบริษัทประกันวินาศภัยฉบับใหม่
สำหรับหลักการในการออกประกาศการลงทุนฉบับใหม่ครั้งนี้ เพื่อให้เกิดความเข้าใจมีความชัดเจนและมีความยืดหยุ่นคล่องตัวในเรื่องการลงทุนของบริษัทประกันได้มากขึ้น เช่น การมีคณะกรรมการการลงทุนโดยเฉพาะ ต้องมีความรู้ความเชี่ยวชาญและประสบการณ์ลงทุนไม่น้อยกว่า 3 ปี มีมาตรการดำเนินการที่เหมาะสมเพื่อบริหารความเสี่ยง และต้องมีการจัดทำกรอบนโยบายการลงทุน ที่ต้องได้รับอนุมัติจากคณะกรรมการบริษัท 
“เกณฑ์ลงทุนใหม่ครั้งนี้ จะทำให้ธุรกิจประกันมีมืออาชีพเข้ามาดูแลเรื่องการลงทุนมากขึ้น โดยต้องเป็นผู้ที่มีความรู้ความสามารถ มีคุณวุฒิและประสบการณ์ตามที่ คปภ.กำหนด สิ่งสำคัญต้องไม่มีความเสี่ยงในการลงทุนมากกว่าเดิม” นายประเวช กล่าว
นอกจากนี้ ธุรกิจประกันชีวิตและธุรกิจประกันวินาศภัยได้เข้าร่วมประกาศจุดยืนในการเลือกลงทุนในหลักทรัพย์ที่มีบรรษัทภิบาลที่ดี เพราะเป็นธุรกิจที่มีเงินลงทุนรวมประมาณ 1.9 ล้านล้านบาท ถือว่ามีขนาดใหญ่อีกกลุ่มหนึ่ง เพื่อกระตุ้นเตือนธุรกิจในไทยทำธุรกิจอยู่ในแนวทางที่ถูกต้อง โดยจะไม่ลงทุนในบริษัทที่มีปัญหาคอร์รัปชันหรือบริหารธุรกิจที่ไม่โปร่งใส
ม่สามารถระดมทุนผ่านธุรกิจประกันภัยได้
“ต้องยอมรับว่าการคอรัปชั่น หรือ การทำธุรกิจไม่โปร่งใสมีมานานแล้ว แต่ระดับความเข้าใจของการคอรัปชั่นของนักลงทุนสถาบันมีแค่ไหนนี้ยังไม่ทราบ และนับจากนี้หากพบว่าองค์กรไหนมีการบริหารงานที่มีลักษณะเข้าข่าย ถ้ากฎหมายไม่สามารถลงโทษได้ นักลงทุนจะลงโทษเอง”นายประเวช กล่าว
นางบุษรา อึ๊งภากรณ์ ผู้อำนวยการสมาคมประกันชีวิตไทย กล่าวว่า เฉพาะธุรกิจประกันชีวิตมีเงินลงทุนทั้งสิ้น 1.6 แสนล้านบาท และภายในสิ้นปี 2556 นี้ เงินลงทุนทั้งระบบจะเพิ่มขึ้นเป็น 1.9 แสนล้านบาท มีบทบาทการลงทุนค่อนข้างสูงในประเทศไทย การลงทุนในบริษัทที่มีบรรษัทภิบาลที่ดีจะทำให้มั่นใจว่าเงินลงทุนที่ลงไปจะได้รับผลตอบแทนที่ดีสม่ำเสมอและมั่นคงสามารถจ่ายผลประโยชน์ตามกรมธรรม์ให้กับผู้เอาประกันได้ตามสัญญา
“หากไปลงทุนในบริษัทที่ทุจริต คอรัปชั่น จะมีความเสี่ยงในการที่จะไม่ได้รับผลตอบแทนสม่ำเสมอ ซึ่งธุรกิจประกันชีวิตให้ความสำคัญเรื่องนี้อยู่แล้ว การออกมาประกาศจุดยืนเพื่อให้ชัดขึ้นว่าเราก็เป็นหนึ่งในผู้ที่ต่อต้านคอรัปชั่น”นางบุษรา กล่าว
นายอนุชา เหล่าขวัญสถิต ผู้จัดการทั่วไปและประธานเจ้าหน้าที่ฝ่ายการลงทุน บริษัท อเมริกันอินเตอร์แนชชั่นแนล แอสชัวรันส์ หรือเอไอเอ กล่าวว่า บริษัทได้เสนอความเห็นถึงประกาศลงทุนฉบับใหม่ไปให้ คปภ.พิจารณาแล้ว หากประกาศใช้ออกเป็นทางการบริษัทจะลงทุนได้หลากหลายขึ้น เช่น การเพิ่มสัดส่วนลงทุนในต่างประเทศจากปัจจุบันที่ 8% อาจเพิ่มเป็น 1520% เพื่อกระจายความเสี่ยงจะได้ไม่กระจุกตัวอยู่แค่ในไทยเหมือนปัจจุบัน เนื่องจากบริษัทมีเงินลงทุนสูงถึง 6 แสนล้านบาท